**Maksātnespējas kontroles dienesta pārbaužu pamatprincipi un pārbaužu veikšanas kārtība noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā**

Maksātnespējas kontroles dienests (turpmāk – iestāde) kā uzraudzības un kontroles institūcija, nodrošinot maksātnespējas procesa administratoru (turpmāk – administrators vai uzraugāmais subjekts) uzraudzību pār Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Novēršanas likums) prasību izpildi, veic pārbaudes, kuru **mērķis** ir novērst, ka maksātnespējas procesi tiek izmantoti noziedzīgi iegūtu līdzekļu legalizācijā un terorisma un proliferācijas finansēšanā, kā arī panākt, lai administratora rīcība atbilst Novēršanas likuma prasībām.

Lai sekmētu pārbaudes mērķa sasniegšanu, iestāde savā darbībā ievēro šādus uzraudzības **principus[[1]](#footnote-1)**:

* Uz risku vadību balstītas, taisnīgas un proporcionālas uzraudzības darbības. Plānojot un veicot uzraudzības pasākumus, iestāde izmanto uz risku izvērtējumu balstītu pieeju un vadās pēc proporcionalitātes principa – jo zemāks risks, jo mazāk resursu tiek veltīts tā uzraudzībai.
* Taisnīgi un proporcionāli lēmumi, kas vērsti uz atbilstības panākšanu. Iestāde vērtē konstatēto pārkāpumu raksturu un smagumu, vienlaikus ievērojot vienlīdzību un proporcionalitātes principu – jo smagāks pārkāpums, jo būtiskākas sekas[[2]](#footnote-2).
* Atbalsts uzraugāmajiem subjektiem normatīvo aktu prasību izpildē. Iestāde informē uzraugāmos subjektus par normatīvo aktu prasībām un iestādes viedokli to piemērošanas jautājumos (piemēram, skaidrojumi, viedokļi, vadlīnijas u.c., katrā konkrētā gadījumā izvēloties efektīvāko saziņas veidu).[[3]](#footnote-3)
* Sadarbība ar uzraugāmajiem subjektiem, nevalstiskajām organizācijām un citām uzraudzības iestādēm. Iestāde ir vērsta uz sadarbību, regulāri sniedz informāciju par uzraudzības rezultātiem, kā arī uzklausa un izvērtē saņemtos priekšlikumus.

**Pārbaužu iedalījums**

Pārbaudes iedalās plānotās vai neplānotās pārbaudēs, kā arī klātienes vai neklātienes pārbaudēs. Plānotās pārbaudes pamatā ir sagatavotais uzraudzības gada pārbaužu plāns, un tā tiek veikta kā klātienes un neklātienes pārbaude[[4]](#footnote-4). Savukārt neplānotās pārbaudes pamatā ir, veicot uzraudzību, iestādē saņemtā un iegūtā informācija par administratora rīcību Novēršanas likuma prasību izpildē, un pamatā tā tiek veikta kā neklātienes pārbaude, ja netiek konstatēta nepieciešamība objektīvai informācijas noskaidrošanai veikt klātienes pārbaudi.

**Pārbaužu norise**

Uzsākot **neklātienes pārbaudi**, administratoram tiek nosūtīts paskaidrojumu un dokumentu pieprasījums, kurā tiek noteikts, ka paskaidrojumu un dokumentu sniegšanas termiņš ir septiņas darbdienas no paskaidrojumu pieprasījuma paziņošanas dienas. Ja objektīvi nepieciešams, administrators var lūgt pagarināt paskaidrojumu un dokumentu iesniegšanas termiņu, sniedzot pamatojumu un pierādījumus. Administrators var neiesniegt ar Novēršanas likuma prasību izpildi saistītos dokumentus, kas ir pieejami Elektroniskajā maksātnespējas uzskaites sistēmā (turpmāk – EMUS), vienlaikus paskaidrojumos norādot, kuri dokumenti ir pieejami EMUS.[[5]](#footnote-5) Administratora un iestādes pilnvērtīga informācijas apmaiņa ir svarīga, lai objektīvi izvērtētu administratora rīcību Novēršanas likuma prasību izpildē, savukārt sniegtās informācijas un dokumentu nepilnīgums var negatīvi ietekmēt pārbaudes rezultātu. Ja administrators pieprasījumā noteiktajā termiņā nesniedz pieprasītos paskaidrojumus vai dokumentus, kā arī nav lūdzis pagarināt paskaidrojumu un dokumentu iesniegšanas termiņu, tiek sagatavots ierosinājums par Novēršanas likumā noteikto sankciju piemērošanu administratoram.

Uzsākot **klātienes pārbaudi[[6]](#footnote-6)**,administrators ar vēstuli tiek informēts par klātienes pārbaudes veikšanu, kas administratoram tiek nosūtīta ne vēlāk kā piecas darbdienas pirms klātienes pārbaudes uzsākšanas. Ja administrators iestādi informē, ka noteiktajā datumā objektīvu apstākļu dēļ nevarēs nodrošināt pārbaudi, sniedzot pamatojumu un pierādījumus, tiek noteikts cits pārbaudes datums un par to informēts administrators.

Pārbaudē iestādi pārstāv divi nodarbinātie (“četru acu” princips), tādējādi nodrošinot augstu pārbaudes kvalitāti un tiesiskumu. Pārbaudes gaita tiek protokolēta.

Pārbaudes veicēji veic uzrādīto dokumentu fotofiksācijas atbilstoši administratora rīcības izvērtēšanas mērķim.

Ja administrators informāciju vai dokumentus nespēj iesniegt pārbaudes veikšanas brīdī klātienē, piemēram, nespēj tos uzrādīt tehnisku iemeslu dēļ, vai tiek konstatēts, ka rīcības objektīvai izvērtēšanai nepieciešams pieprasīt papildu informāciju vai dokumentus, administratoram ir pienākums tos iesniegt iestādē pēc klātienes pārbaudes veikšanas nekavējoties vai Maksātnespējas kontroles dienesta norādītajā termiņā. Ja administrators pieprasījumā noteiktajā termiņā nesniedz pieprasītos paskaidrojumus vai dokumentus, kā arī nav lūdzis pagarināt paskaidrojumu un dokumentu iesniegšanas termiņu, tiek sagatavots ierosinājums par Novēršanas likumā noteikto sankciju piemērošanu administratoram.[[7]](#footnote-7)

**Neklātienes** un **klātienes** pārbaudes ietvaros un ņemot vērā pārbaudes tvērumu, tiek pārbaudīts[[8]](#footnote-8):

1. vai ir izstrādāts administratora profesionālās darbības risku novērtējums;
2. vai iekšējā kontroles sistēma ir izstrādāta atbilstoši Novēršanas likuma 7. panta pirmās daļas prasībām;
3. vai ir veikta administratora profesionālās darbības risku novērtējuma aktualizēšana un iekšējās kontroles sistēmas uzlabošana;
4. vai maksātnespējīgajam subjektam ir apzināti visi noziedzīgi iegūtu līdzekļu legalizācijas un terorisma un proliferācijas finansēšanas riski;
5. vai ir veikta maksātnespējīgā subjekta identifikācija un datu pārbaude;
6. vai ir noskaidrots maksātnespējīgā subjekta patiesais labuma guvējs;
7. ja noskaidrotā informācija par patieso labuma guvēju neatbilst Latvijas Republikas Uzņēmumu reģistra vestajos reģistros reģistrētajai informācijai, vai nekavējoties, bet ne vēlāk kā triju darbdienu laikā ir paziņots par to Latvijas Republikas Uzņēmumu reģistram;
8. vai ir noskaidrots, vai maksātnespējīgais subjekts vai patiesais labuma guvējs ir politiski nozīmīga persona, politiski nozīmīgas personas ģimenes loceklis vai ar politiski nozīmīgu personu cieši saistīta persona;
9. vai ir veikta maksātnespējīgā subjekta darījumu uzraudzība un ir pieejami pamatojošie dokumenti;
10. vai maksātnespējīgajam subjektam ir piemērota padziļināta izpēte;
11. vai ir veikta maksātnespējīgā subjekta pārbaudes laikā iegūto dokumentu, personas datu un informācijas aktualizēšana atbilstoši piemītošajiem riskiem;
12. vai ir dokumentēts maksātnespējīgā subjekta identifikācijas un izpētes process, un ir pieejami pamatojošie dokumenti;
13. vai nekavējoties ir iesniegts ziņojums par aizdomīgu darījumu Finanšu izlūkošanas dienesta Finanšu izlūkošanas datu saņemšanas un analīzes sistēmā atbilstoši normatīvo aktu prasībām;
14. vai ir veikta maksātnespējīgā subjekta un tā patiesā labuma guvēja un ar to saistīto personu pārbaude sankciju sarakstos.

**Pārbaudes noslēgums**

Iestādei, saņemot no administratora viņa rīcības izvērtēšanai nepieciešamo informāciju, tiek vērtēts, vai administratora darbība konkrētajā maksātnespējas procesā atbilst Novēršanas likuma prasībām. Ja pārkāpums netiek konstatēts, administrators tiek informēts par pārbaudes noslēgumu. Savukārt, ja tiek konstatēta Novēršanas likumā noteikto prasību neievērošana, tiek vērtēts izdarītā pārkāpumu raksturs:

1. cik būtisku apdraudējumu tas radījis/var radīt tiesiski aizsargātām interesēm;
2. vai pārkāpums ir novērsts, vai to ir iespējams novērst;
3. pārkāpuma ilgums;
4. pārkāpuma izdarīšanas iemesls;
5. pārkāpuma izdarīšanas sistemātiskums pēdējo divu gadu laikā.

Ja, izvērtējot konkrētos apstākļus, konstatējams, ka izdarītais pārkāpums nav radījis tādu apdraudējumu tiesiski aizsargātām interesēm, lai par to piemērotu sankciju (maznozīmīgs pārkāpums) un to ir iespējams novērst, administratoram tiek izskaidrota rīcība konstatēto pārkāpumu novēršanai, vienlaikus iestādei kontrolējot tās izpildi (Novēršanas likuma 47. panta pirmās daļas 4. punkts). Ja administrators nav novērsis iestādes konstatēto pārkāpumu vai izdarītā pārkāpuma raksturs ir būtisks, tostarp konstatēts pieļauto pārkāpumu sistemātiskums, tiek sagatavots ierosinājums par sankcijas piemērošanu administratoram (Novēršanas likuma 46. panta pirmās daļas 6. punkts). Lēmumu par sankciju piemērošanu vai nepiemērošanu pieņem cita iestādes struktūrvienība administratīvās lietas ietvaros, izvērtējot pārkāpuma raksturu un smagumu un citus Novēršanas likuma 77. panta trešajā daļā minētos apstākļus.[[9]](#footnote-9)

1. Skatīt arī Maksātnespējas kontroles dienesta uzraudzības stratēģiju 2022.-2023.gadam, pieejama Maksātnespējas kontroles dienesta tīmekļa vietnē: <https://www.mkd.gov.lv/lv/jaunums/MKD-2022-gadu-uzsak-ar-jaunu-uzraudzibas-strategiju>. [↑](#footnote-ref-1)
2. Skatīt ieteikumus sankciju par Novēršanas likuma pārkāpumiem noteikšanai administratoriem, pieejami Maksātnespējas kontroles dienesta tīmekļa vietnē: <https://www.mkd.gov.lv/lv/atbildiba-par-NILLTPF>. [↑](#footnote-ref-2)
3. Skatīt informāciju un aktualitātes par noziedzīgi iegūtu līdzekļu legalizācijas novēršanu, pieejama Maksātnespējas kontroles dienesta tīmekļa vietnē: <https://www.mkd.gov.lv/lv/MKD-NILLTPF-noversana>. [↑](#footnote-ref-3)
4. Informācija aktualizēta 2023. gada 22. augustā. [↑](#footnote-ref-4)
5. Ar Novēršanas likumā noteikto pienākumu izpildi saistītie dokumenti nav jāreģistrē EMUS. Tā kā Novēršanas likums paredz atšķirīgu (īsāku) dokumentu, kas iegūti klienta izpētes ietvaros, glabāšanas termiņu nekā to dokumentu glabāšanas termiņš, kas saņemti un izstrādāti, pildot vispārīgos administratora pienākumus saskaņā ar Maksātnespējas likumu, EMUS funkcionalitāte nenodrošina izpētes ietvaros iegūto dokumentu dzēšanu (Informācija aktualizēta 2023. gada 22. augustā). [↑](#footnote-ref-5)
6. Klātienes pārbaudes veikšana atkarīga no epidemioloģiskās situācijas valstī. [↑](#footnote-ref-6)
7. Informācija aktualizēta 2023. gada 22. augustā. [↑](#footnote-ref-7)
8. Informācija aktualizēta 2023. gada 22. augustā. [↑](#footnote-ref-8)
9. Skatīt ieteikumus sankciju par Novēršanas likuma pārkāpumiem noteikšanai administratoriem, pieejami Maksātnespējas kontroles dienesta tīmekļa vietnē: <https://www.mkd.gov.lv/lv/atbildiba-par-NILLTPF>. [↑](#footnote-ref-9)